送陳壽老
作者：葉適
朝代：宋

paragraphs: 天台鴈蕩車接軫，青田又促半潮近。
冠巖带壑無俗情，秋幹春荑競時盡。
老窮望絕華軒過，其誰幽尋穿薜蘿。
更抽奇筆向雲射，破的疊中千鴐鵝。
古今文人不多出，元祐惟四建安七。
性與天道亦得聞，伊洛尋源未爲失。
閬風招手游太玄，麻頭制尾中興年。
黄金鑄印肯輕佩，定把堯舜陳王前。
我家罄懸仰見斗，簸君紅旗魑魅走。
密房焰短夜苦長，雪高冰深去無鄉。